Lamantinu

Lu lamantinu (dâ famigghia Trichechidae, gèniri  Trichechus , canusciutu puru comu lu manatì) è un mammìfiru acquàticu di granni diminzioni, a li voti nutatu comu vacca dû mari. Li trichèchidi sunnu diversi dî dugonghi pâ forma dû craniu e dâ cuda. Li cudi dî lamantini sunnu a furma di pinna,
sìmuli a na racchetta, mentri chiddi dî dugonghi sunnu bifurcati.
Si nùtrica d'erva e nfatti passa la
maiuri parti dû sò tempu pascennnu ntê acqui nfangati.

Una dî speci (Trichechus senegalensis ) pòpula la costa africana
occidintali, n'àutra (T. inunguis ) s'attrova supra la costa urientali
dû Sud Amèrica, e na terza (T. manatus ) nni l'Indii occidintali,
ntô Mari dî Caraibbi. Lu lamantinu dâ Florida è cunziddiratu di
certuni na specî distinta, ma ITIS lu cunziddira come na
suttaspecî di T. manatus, e oi chissa è la pusizzioni cchiù accittata.
Pò arrivari a 4,5 metri o cchiù di lunghizza, e campa sia nna l'acqua
duci sia nta chidda salata. Un tempu vinìa cacciatu pi l'ogghiu e pâ
carni, ma oi è prutettu.

Lu Lamantinu di l'Indi Uccidintali è na specî 'n pirìculu di
estinzioni. Nun havi nuddu pridaturi naturali, ma
la spanzioni di l'attivitati umana havi riduciutu la sò abbitazzioni naturali
ntê l'acqui custeri, e tanti lamantini sunnu 'n pirìculu pî mutura dî varchi. Tanti voti succedi ca li lamantini s'agghiùttinu
matiriali di pisca (ganci, pisa, etc.) mentri stannu a manciari. St'oggetti strammi nun pari ca cci dùnanu disturbu, a eccizzioni dî
fili di nylon e matiriali sìmuli. Chissi ponnu nchiummari l'apparatu diggistivu di l'armali, e cu tempu li fannu muriri.
Li lamantini spissu si arricògghinu ntornu ê cintrali alèttrichi,
chi cu la sò attivitati quàdianu l'acqui ntornu. Addivèntanu dipinnenti di sta fonti di caluri artificiali, ô puntu di lassari la sò attivitati naturali ca è la migrazzioni staciunali versu li posti cchiù càudi. Nni l'ùrtimi anni tanti cintrali hannu chiudutu. Canuscennnu la dipinnenza chi st'armali hannu svillupatu pâ calura di l'acqui, lu cuvernu miricanu sta circannu la suluzzioni pi quadiari l'acqui pupulati dî lamantini.

Catigurìa:Mammìfiri